Пернет дю Гийо
Песен
откъс

Превод от френски: Кирил Кадийски, 2004

chitanka.info

Когато аз пред теб застана,

от жар любовна изтерзана,

и чезна с дух неутолен —

нима не ще се влюбиш в мен?

Когато страдам аз, обляна

в сълзи — като от люта рана —

и се топя от ден на ден —

нима не ще се влюбиш в мен?

Когато зърна пак засмяна

щастливката, от теб избрана,

и млъкна с поглед примирен —

нима не ще се влюбиш в мен?

Когато пак гласиш капана

за нова някаква измяна,

а мен държиш ме още в плен —

нима не ще се влюбиш в мен?

Когато с вярност непрестанна

край теб завинаги остана,

от мойта преданост пленен —

нима не ще се влюбиш в мен?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.